(5)Tá an Clásal Éalaithe Ginearálta i bhfeidhm ó Mhárta 2020. Ina Theachtaireacht an 3 Márta 2021, leag an Coimisiún amach a thuairim gur cheart an cinneadh maidir le clásal ginearálta éalaithe a dhíghníomhachtú nó leanúint de bheith á chur i bhfeidhm a bhreathnú mar mheasúnú foriomlán ar staid an gheilleagair, agus leibhéal na gníomhaíochta eacnamaíche san Aontas nó sa limistéar euro i gcomparáid leis an leibhéal roimh an ngéarchéim (deireadh‑2019) mar phríomhchritéar cainníochtúil. Mar gheall ar éiginnteacht mhéadaithe agus rioscaí láidre ar an taobh thíos den ionchas eacnamaíoch i gcomhthéacs an chogaidh san Eoraip, is gá síneadh a chur le clásal éalaithe ginearálta an Chomhshocraithe Cobhsaíochta agus Fáis de dheasca géarú praghsanna fuinnimh agus suaitheadh leanúnach sa slabhra soláthair.

(4)Agus ag cur san áireamh go bhfuil an staid eacnamaíoch agus gheopholaitiúil atá ag athrú go tapa, athbhunaíonn an Seimeastar Eorpach a bheartas eacnamaíoch agus fostaíochta ar bhonn leathan in 2022, agus forás ag teacht air i gcomhréir le ceanglais chur chun feidhme na Saoráide Téarnaimh agus Athléimneachta, mar a leagtar amach sa Suirbhé Bliantúil Fáis Inbhuanaithe 2022. Tá cur chun feidhme na bpleananna téarnaimh agus athléimneachta a glacadh ríthábhachtach chun na tosaíochtaí beartais faoin Seimeastar Eorpach a chur i gcrích, ós rud é go dtugtar aghaidh sna pleananna ar fad ar na moltaí ábhartha a bhaineann go sonrach le tíortha faoi leith a eisíodh i dtimthriallta Sheimeastar 2019 agus 2020. Tá na moltaí a bhaineann go sonrach le tíortha faoi leith in 2019 agus in 2020 fós chomh hábhartha céanna maidir le pleananna téarnaimh agus athléimneachta arna n‑athbhreithniú, arna dtabhairt cothrom le dáta nó arna leasú i gcomhréir le hAirteagail 14, 18 agus 21 de Rialachán (AE) 2021/241, sa bhreis ar aon mholtaí a bhaineann go sonrach le tír faoi leith arna n‑eisiúint suas go dtí dáta tíolactha an phlean mhodhnaithe.

(3)I ndiaidh ionradh na Rúise ar an Úcráin, tá athrú suntasach tagtha ar an gcomhthéacs geopholaitiúil agus eacnamaíoch tar éis na paindéime domhanda. Tá tionchar an ionraidh ar gheilleagair na mBallstát le sonrú, mar shampla, trí phraghsanna níos airde fuinnimh agus bia agus ionchais níos laige maidir le fás. Tá na praghsanna fuinnimh níos airde ina n‑ualach, go háirithe ar na teaghlaigh is leochailí atá thíos de dheasca bochtaineacht fuinnimh nó atá i mbaol bochtaineachta fuinnimh. Feiceann an tAontas Eorpach freisin an rabharta daoine atá ag teitheadh ón Úcráin. Sa chomhthéacs sin, an 4 Márta 2022, cuireadh an Treoir um Chosaint Shealadach i ngníomh den chéad uair, lena dtugtar an ceart chun fanacht go dleathach san Aontas Eorpach do dhaoine easáitithe ón Úcráin, chomh maith le rochtain ar oideachas agus oiliúint, ar mhargadh an tsaothair, ar chúram sláinte, ar thithíocht agus ar leas sóisialta.

(2)An 24 Samhain 2021, ghlac an Coimisiún an Suirbhé Bliantúil ar Fhás Inbhuanaithe, rud a chuir tús le Seimeastar Eorpach 2022 chun beartas eacnamaíoch a chomhordú. Thug sé aird chuí ar an tiomantas comhpháirteach a athdhearbhaíodh ag Cruinniú Mullaigh Sóisialta Porto i mí na Bealtaine 2021 chun Colún Eorpach na gCeart Sóisialta a d’fhógair Parlaimint na hEorpa, an Chomhairle agus an Coimisiún an 17 Samhain 2017 a chur chun feidhme a thuilleadh. D’fhormhuinigh an Chomhairle Eorpach tosaíochtaí an tSuirbhé Bhliantúil ar Fhás Inbhuanaithe 2022 an 25 Márta 2022. An 24 Samhain 2021, ar bhonn Rialachán (AE) Uimh. 1176/2011, ghlac an Coimisiún an Tuarascáil maidir leis an Sásra Foláirimh freisin, ar tuarascáil í nár shainaithin an tSlóivéin mar cheann de na Ballstáit a mbeadh gá le mion‑athbhreithniú ina leith. Ar an dáta céanna, ghlac an Coimisiún moladh freisin le haghaidh moladh ón gComhairle maidir le beartas eacnamaíoch an limistéir euro, a ghlac an Chomhairle an 5 Aibreán 2022, chomh maith leis an togra le haghaidh na Tuarascála Comhpháirtí ar Fhostaíocht 2022 lena ndéantar anailís ar chur chun feidhme na dTreoirlínte Fostaíochta agus ar phrionsabail Cholún Eorpach na gCeart Sóisialta, a ghlac an Chomhairle an 14 Márta 2022.

(1)Tháinig Rialachán (AE) 2021/241 ó Pharlaimint na hEorpa agus ón gComhairle, lenar bunaíodh an tSaoráid Téarnaimh agus Athléimneachta, i bhfeidhm an 19 Feabhra 2021. Leis an tSaoráid Téarnaimh agus Athléimneachta, cuirtear tacaíocht airgeadais ar fáil chun athchóirithe agus infheistíocht a chur chun feidhme lena spreagtar an geilleagar agus is é an tAontas a mhaoiníonn sin. Cuireann sé leis an téarnamh eacnamaíoch agus le cur chun feidhme athchóirithe inbhuanaithe a chuireann leis an bhfás agus le hinfheistíocht, go háirithe chun an t‑aistriú glas agus digiteach a chur chun cinn, agus athléimneacht agus fás ionchasach gheilleagair na mBallstát a neartú ag an am céanna. Cuidíonn sé freisin le hairgeadas poiblí inbhuanaithe a neartú agus borradh a chur faoin bhfás agus faoi chruthú post sa mheántéarma agus san fhadtéarma. Rinneadh an ranníocaíocht airgeadais is mó in aghaidh an Bhallstáit faoin tSaoráid Téarnaimh agus Athléimneachta [a nuashonrú an [XX] Meitheamh 2022, i gcomhréir le hAirteagal 11(2) de Rialachán (AE) 2021/241.

(6)I gcomhréir leis an gcur chuige sa tuairim ón gComhairle an 18 Meitheamh 2021 maidir le Clár Cobhsaíochta 2021, is fearr an seasamh fioscach a thomhas ina athrú ar chaiteachas príomha (glan ar bhearta lánroghnacha ioncaim), cé is moite de bhearta éigeandála sealadacha a bhaineann le COVID‑19 ach lena n‑áirítear caiteachas arna mhaoiniú le tacaíocht neamh‑inaisíoctha (deontais) ón tSaoráid Téarnaimh agus Athléimneachta agus ó chistí eile de chuid an Aontais, i gcoibhneas leis an bhfás ionchasach meántéarmach. Agus aird á tabhairt ar thosca eile thar an staid fhioscach fhoriomlán, d’fhonn a mheas an bhfuil an beartas fioscach náisiúnta stuama agus an bhfuil a chomhdhéanamh fabhrach do ghnóthú inbhuanaithe a bheidh comhsheasmhach leis na haistrithe glasa agus digiteacha, tabharfar aird freisin ar an éabhlóid atá tagtha ar an gcaiteachas príomha reatha atá maoinithe go náisiúnta (glan ar bhearta lánroghnacha ioncaim agus gan bearta sealadacha éigeandála a bhaineann le COVID‑19 a áireamh) agus ar an infheistíocht.

(7)An 2 Márta 2022, ghlac an Coimisiún Teachtaireacht lena gcuirtear treoir leathan ar fáil maidir le beartas fioscach in 2023, arb é is aidhm dó tacú le hullmhú Chláir na mBallstát um Chobhsaíocht agus um Chóineasú agus comhordú beartais a neartú ar an gcaoi sin. Thug an Coimisiún dá aire go mbeadh sé iomchuí in 2023, bunaithe ar an ionchas maicreacnamaíoch a bhí ann i réamhaisnéis gheimhridh 2022, aistriú ó sheasamh fioscach comhiomláin tacaíochta in 2020‑2022 go staid chomhiomlán fhioscach a bheadh neodrach tríd is tríd, agus go bhfuil sé réidh chun freagairt don staid eacnamaíoch atá ag teacht chun cinn. D‘fhógair an Coimisiún gur cheart leanúint de dhifreáil a dhéanamh idir na moltaí fioscacha do 2023 ar fud na mBallstát agus iarmhairtí trastíortha a d’fhéadfadh a bheith ann a chur san áireamh. D’iarr an Coimisiún ar na Ballstáit an treoir ina gCláir um Chobhsaíocht agus um Chóineasú a léiriú. Gheall an Coimisiún go ndéanfadh sé dlúthfhaireachán ar na forbairtí eacnamaíocha agus go n‑athróidh sé a threoir beartais de réir mar is gá agus ar a dhéanaí ina Sheimeastar pacáiste earraigh a bheidh ann i ndeireadh mhí na Bealtaine 2022.

(8)Maidir leis an treoir fhioscach a cuireadh ar fáil an 2 Márta 2022, cuirtear san áireamh sna moltaí fioscacha do 2023 an t‑ionchas eacnamaíoch atá ag dul in olcas, an éiginnteacht mhéadaithe agus tuilleadh rioscaí ar an taobh thíos, agus an boilsciú níos airde i gcomparáid leis an réamhaisnéis gheimhridh. I bhfianaise na mbreithnithe sin, ní mór don fhreagairt fhioscach infheistíocht phoiblí a leathnú i gcomhair an aistrithe ghlais agus dhigitigh agus na slándála fuinnimh, agus cumhacht ceannaigh na dteaghlach is leochailí a choimeád ar bun chun tionchar na dteite praghsanna fuinnimh a mhaolú agus chun an brú boilscithe a theorannú ón dara babhta trí bhearta spriocdhírithe agus sealadacha; ní mór don bheartas fioscach leanúint de bheith ag dul in oiriúint do na cúinsí atá ag athrú go tapa, agus ní mór idirdhealú a dhéanamh idir tíortha ag brath ar a staid fhioscach agus eacnamaíoch, lena n‑áirítear maidir le neamhchosaint na ndaoine easáitithe ón Úcráin don ghéarchéim agus do rabharta daoine easáitithe ón Úcráin.

(9)An 30 Aibreán 2021, chuir an tSlóivéin a plean náisiúnta téarnaimh agus athléimneachta faoi bhráid an Choimisiúin, i gcomhréir le hAirteagal 18(1) de Rialachán (AE) 2021/241. De bhun Airteagal 19 de Rialachán (AE) 2021/241, rinne an Coimisiún measúnú ar ábharthacht, éifeachtacht, éifeachtúlacht agus comhleanúnachas an phlean téarnaimh agus athléimneachta, i gcomhréir leis na treoirlínte measúnaithe in Iarscríbhinn V a ghabhann leis an Rialachán sin. An 28 Iúil 2021, ghlac an Chomhairle a Cinneadh maidir leis an measúnú ar an bplean téarnaimh agus athléimneachta don tSlóivéin a fhormheas. Tá scaoileadh na dtráthchodanna ag brath ar chinneadh ón gCoimisiún, arna dhéanamh i gcomhréir le hAirteagal 24(5) de Rialachán (AE) 2021/241, go bhfuil na garspriocanna agus na spriocanna ábhartha a leagtar amach sa Chinneadh Cur Chun Feidhme ón gComhairle comhlíonta go sásúil ag an tSlóivéin. Is é atá i gceist le comhlíonadh sásúil go nglactar leis nach ndearnadh gnóthú na ngarspriocanna agus na spriocanna roimhe sin a aisiompú.

(10)An 28 Aibreán 2022, thíolaic an tSlóivéin a Clár Náisiúnta um Athchóiriú 2022 agus a Clár Cobhsaíochta 2022. Rinneadh measúnú ar an dá chlár le chéile chun a n‑idirnascadh a chur san áireamh. I gcomhréir le hAirteagal 27 de Rialachán (AE) 2021/241, léiríonn Clár Náisiúnta um Athchóiriú 2022 freisin tuairisciú leathbhliantúil na Slóivéine ar an dul chun cinn atá déanta maidir lena plean téarnaimh agus athléimneachta a bhaint amach.

(11)D’fhoilsigh an Coimisiún tuarascáil tíre 2022 don tSlóivéin an 23 Bealtaine 2022. Rinne sé measúnú ar an dul chun cinn atá déanta ag an tSlóivéin maidir le haghaidh a thabhairt ar na moltaí ábhartha a bhaineann go sonrach leis an tír a ghlac an Chomhairle in 2019, 2020 agus 2021, agus bhreathnaigh sé ar chur chun feidhme an phlean téarnaimh agus athléimneachta atá ag an tSlóivéin, ag tógáil ar an Scórchlár don Téarnamh agus don Athléimneacht. Bunaithe ar an anailís sin, sainaithníodh sa tuarascáil tíre bearnaí i ndáil leis na dúshláin sin nach dtugtar aghaidh orthu, nó nach dtugtar aghaidh orthu ach i bpáirt, leis an bplean téarnaimh agus athléimneachta, chomh maith leis na dúshláin nua agus na dúshláin atá ag teacht chun cinn, lena n‑áirítear na dúshláin sin a eascraíonn as ionradh na Rúise ar an Úcráin. Rinne sí measúnú freisin ar an dul chun cinn atá déanta ag an tSlóivéin maidir le cur chun feidhme Cholún Eorpach na gCeart Sóisialta agus maidir le príomhspriocanna an Aontais maidir le fostaíocht, scileanna agus laghdú na bochtaineachta a bhaint amach, chomh maith leis an dul chun cinn atá déanta maidir le Spriocanna Forbartha Inbhuanaithe na Náisiún Aontaithe a bhaint amach.

(12)An 29 Aibreán 2022, thíolaic an tSlóivéin a Clár Cobhsaíochta 2022, i gcomhréir leis an spriocdháta a leagtar síos in Airteagal 4 de Rialachán (CE) Uimh. 1466/97. Scrúdaigh an Chomhairle Clár Cobhsaíochta na Slóivéine 2022 agus léirítear a tuairim go háirithe i moladh (1) thíos.

(13)An 23 Bealtaine 2022, d’eisigh an Coimisiún tuarascáil faoi Airteagal 126(3) CFAE. Pléadh staid bhuiséadach na Slóivéine sa tuarascáil sin, ós rud é go raibh easnamh ginearálta a rialtais in 2021 os cionn 3 % de luach tagartha an Chonartha maidir le OTI. Thángthas ar an gconclúid sa tuarascáil nár comhlíonadh critéar an easnaimh. I gcomhréir leis an Teachtaireacht an 2 Márta 2022, níor mhol an Coimisiún nósanna imeachta nua maidir le heasnamh iomarcach a oscailt in earrach 2022 agus déanfaidh sé athmheasúnú ar an bhféidearthacht nósanna imeachta maidir le heasnamh iomarcach a oscailt i bhfómhar na bliana 2022.

(14)An 20 Iúil 2020, mhol an Chomhairle don tSlóivéin gach beart is gá a dhéanamh in 2020 agus 2021, i gcomhréir leis an gclásal ginearálta éalaithe, chun aghaidh a thabhairt go héifeachtach ar an bpaindéim, chun an geilleagar a chothú agus chun tacú leis an téarnamh a thiocfaidh as sin. Mhol sí freisin go saothródh an tSlóivéin, nuair is féidir sin faoi dhálaí eacnamaíocha, beartais fhioscacha atá dírithe ar sheasaimh fhioscacha stuama sa mheántéarma a bhaint amach agus ar inbhuanaitheacht fiachais a áirithiú, agus feabhas a chur ar an infheistíocht ag an am céanna. In 2021, bunaithe ar shonraí a bhailíochtaigh Eurostat, thit easnamh ginearálta rialtas na Slóivéine ó 7.8 % de OTI in 2020 go 5.2 % in 2021. Thacaigh an fhreagairt maidir leis an mbeartas fioscach a thug an tSlóivéin leis an téarnamh eacnamaíoch in 2021, agus tháinig laghdú ar bhearta sealadacha tacaíochta éigeandála ó 5.1 % de OTI in 2020 go 3.8 % in 2021. Tá na bearta a ghlac an tSlóivéin in 2021 i gcomhréir leis an Moladh ón gComhairle an 20 Iúil 2020. Den chuid is mó, bhí na bearta buiséadacha lánroghnacha a ghlac an rialtas in 2020 agus 2021 sealadach nó comhoiriúnaithe le bearta fritháirimh. Ar bhonn na sonraí a bhailíochtaigh Eurostat, is é a bhí i bhfiachas ginearálta an rialtais 74.7 % den OTI in 2021.

(15)Is fabhrach an cás maicreacnamaíoch atá mar bhuntaca leis na réamh‑mheastacháin bhuiséadacha i gClár Cobhsaíochta 2022 agus is réadúil an cás ina dhiaidh sin. Tá sé measta ag an rialtas go méadóidh fíor‑OTI faoi 4.2 % in 2022 agus 3.0 % in 2023. I gcomparáid leis sin, measann an Coimisiún i réamhaisnéis an earraigh 2022 go mbeidh fíorfhás OTI níos ísle de 3.7 % in 2022 agus 3.1 % in 2023. Ina Chlár Cobhsaíochta 2022, tá an Rialtas ag meas go dtiocfaidh laghdú ar an easnamh ceannlíne go 4.1 % den OTI in 2022, agus go 3.0 % in 2023. Is léiriú é an laghdú in 2022 go príomha ar leachtú fhormhór na mbeart éigeandála. De réir an Chláir, meastar go dtiocfaidh laghdú ar chóimheas fiachais ghinearálta an rialtais le OTI go dtí 73.3 % in 2022, agus go laghdóidh sé go 71.5 % in 2023. Ar bhonn bearta beartais atá aitheanta ag scoithdháta na réamhaisnéise, réamh‑mheastar i réamhaisnéis an earraigh 2022 ón gCoimisiún easnamh an rialtais do 2022 agus 2023 4.3 % den OTI agus 3.4 % faoi seach. Is airde é sin ná an t‑easnamh atá tuartha i gClár Cobhsaíochta 2022, go príomha mar gheall ar an gcaiteachas reatha réamh‑mheasta níos airde agus ar an ioncam réamh‑mheasta níos ísle ó cháin ioncaim. I réamhaisnéis an earraigh 2022 ón gCoimisiún, réamh‑mheastar go mbeidh cóimheas fiachais ghinearálta rialtais níos airde idir 74.1 % in 2022 agus 72.7 % in 2023. Is é is cúis leis an difríocht ná na heasnaimh níos airde sa dá bhliain agus fás eacnamaíoch réamh‑mheasta níos ísle sa bhliain 2022.

Ar bhonn réamhaisnéis earrach 2022 ón gCoimisiún, meastar gurb é 2.5 % a bheidh san fhás aschuir ionchasach sa mheántéarma (meán 10 mbliana). Mar sin féin, ní áirítear leis an meastachán sin tionchar na n‑athchóirithe atá mar chuid den Phlean Téarnaimh agus Athléimneachta agus lena bhféadfar cur le hacmhainneacht fáis na Slóivéine.

(16)In 2022, chuir an rialtas deireadh le formhór na mbeart a glacadh mar fhreagairt ar ghéarchéim COVID‑19, sa chaoi is go meastar go dtiocfaidh laghdú ar na bearta sealadacha tacaíochta éigeandála ó 3.8 % d’OTI in 2021 go 0.5 % in 2022. Tá tionchar ar easnamh an rialtais ag na bearta a glacadh chun tionchar eacnamaíoch agus sóisialta an mhéadaithe ar phraghsanna fuinnimh a chomhrac, rud a mheastar i réamhaisnéis earrach 2022 ón gCoimisiún ag 0.4 % de OTI in 2022 agus lena bhfuiltear ag súil go gcuirfear deireadh leo de réir a chéile in 2023. Is éard atá sna bearta sin den chuid is mó aistrithe sóisialta chuig teaghlaigh bhochta, ciorruithe ar chánacha indíreacha ar thomhaltas fuinnimh, díolúine ó mhuirir ghréasáin a íoc agus ó uasteorainneacha praghsanna ar phraghsanna miondíola agus mórdhíola breosla. Fógraíodh na bearta sin ina mbearta sealadacha. Mar sin féin, i gcás ina bhfuil praghsanna fuinnimh fós ardaithe in 2023, d’fhéadfaí leanúint le cuid de na bearta sin. Tá cuid de na bearta sin nach bhfuil spriocdhírithe, go háirithe an uasteorainn ar phraghsanna breosla agus na ciorruithe i gcoitinne ar dhleachtanna máil. Tá tionchar freisin ag na costais a bhaineann le cosaint shealadach a thabhairt do dhaoine easáitithe ón Úcráin ar easnamh an rialtais, rud atá réamh‑mheasta sa réamhaisnéis earraigh 2022 ón gCoimisiún ag 0.1 % de OTI in 2022 agus 2023.

(17)An 18 Meitheamh 2021, mhol an Chomhairle go gcoinneodh an tSlóivéin seasamh fioscach tacúil in 2022 lena n‑áirítear an spreagadh a cuireadh ar fáil leis an tSaoráid Téarnaimh agus Athléimneachta, agus go gcaomhnódh sí infheistíocht a mhaoinítear go náisiúnta. Mhol sí freisin go saothródh an tSlóivéin, nuair is féidir sin faoi dhálaí eacnamaíocha, beartas fioscach arb é is aidhm dó seasaimh fhioscacha stuama sa mheántéarma a bhaint amach agus inbhuanaitheacht fhioscach a áirithiú sa mheántéarma, agus ag an am céanna, feabhas a chur ar an infheistíocht chun borradh a chur faoin acmhainneacht fáis.

(18)In 2022, ar bhonn réamhaisnéis earraigh 2022 ón gCoimisiún agus lena n‑áirítear an fhaisnéis atá mar chuid de Chlár Cobhsaíochta 2022, meastar go mbeidh an seasamh fioscach a bheith tacúil ag ‑2.6 % den OTI. Tá sé beartaithe ag an tSlóivéin tacaíocht leanúnach a thabhairt don téarnamh trí leas a bhaint as an tSaoráid Téarnaimh agus Athléimneachta chun infheistíocht bhreise a mhaoiniú mar a mhol an Chomhairle. Meastar go dtiocfaidh méadú 0.2 pointe céatadáin OTI ar an ranníocaíocht dhearfach le gníomhaíocht eacnamaíoch de chaiteachas arna mhaoiniú ag deontais ón tSaoráid Téarnaimh agus Athléimneachta agus ag cistí eile de chuid an Aontais i gcomparáid le 2021. Réamh‑mheastar go gcuirfidh infheistíocht atá maoinithe go náisiúnta ranníocaíocht réidh ar fáil don staid fhioscach de 0.9 pointe céatadáin in 2022. Dá bhrí sin, tá sé beartaithe ag an tSlóivéin infheistíocht arna maoiniú go náisiúnta a chaomhnú, mar a mhol an Chomhairle. Ag an am céanna, réamh‑mheastar go soláthróidh an fás ar chaiteachas reatha príomhúil arna mhaoiniú go náisiúnta (glan ar bhearta nua ioncaim) in 2022 ranníocaíocht réidh de 1.6 pointe céatadáin don seasamh fioscach foriomlán. Áirítear leis an ranníocaíocht réidh shuntasach sin tionchar breise na mbeart chun aghaidh a thabhairt ar thionchar eacnamaíoch agus sóisialta an mhéadaithe ar phraghsanna fuinnimh (0.4 % den OTI) chomh maith leis na costais a bhaineann le cosaint shealadach a thabhairt do dhaoine easáitithe ón Úcráin (0.1 % den OTI). Meastar go mbeidh tionchar ag an méadú is airde fós ar phraghsanna tomhaltóirí i gcomparáid leis an díbhoilsceoir OTI ar ranníocaíocht réidh an chaiteachais phríomha reatha arna mhaoiniú go náisiúnta in 2022, tríd an gcaiteachas ar thomhaltas earraí agus seirbhísí rialtais a mhéadú, agus ar shochair shóisialta mar thoradh ar innéacsú agus ar phá poiblí mar thoradh ar an méadú ar an mbrú pá.

(19)In 2023, réamh‑mheastar go mbeidh an seasamh fioscach i réamhaisnéis an earraigh 2022 ón gCoimisiún ag ‑0.1 % de OTI ar thoimhde nach mbeidh aon athrú ar bheartais. Meastar go leanfaidh an tSlóivéin d’úsáid a bhaint as na deontais ón tSaoráid Téarnaimh agus Athléimneachta in 2023 chun infheistíocht bhreise a mhaoiniú d’fhonn tacú leis an téarnamh. Meastar go dtiocfaidh méadú 0.6 pointe céatadáin OTI ar an ranníocaíocht dhearfach le gníomhaíocht eacnamaíoch de chaiteachas arna mhaoiniú ag deontais ón tSaoráid Téarnaimh agus Athléimneachta agus ag cistí eile de chuid an Aontais i gcomparáid le 2022. Réamh‑mheastar go gcuirfidh infheistíocht atá maoinithe go náisiúnta ranníocaíocht réidh ar fáil don staid fhioscach de 0.2 pointe céatadáin in 2023. Ag an am céanna, meastar go soláthróidh an fás ar chaiteachas reatha príomhúil arna mhaoiniú go náisiúnta (glan ar bhearta nua ioncaim) in 2023 ranníocaíocht chontrúil de 0.7 pointe céatadáin don seasamh fioscach foriomlán. Áirítear leis sin an tionchar de dheasca deireadh a chur de réir a chéile leis na bearta lena dtugtar aghaidh ar phraghsanna méadaithe fuinnimh (0.4 % de OTI).

(20)I gClár Cobhsaíochta 2022, meastar go laghdóidh easnamh ginearálta an rialtais de réir a chéile go 2.1 % de OTI in 2024 agus go 1.7 % faoi 2025. Dá bhrí sin, tá sé beartaithe go sroichfidh easnamh ginearálta an rialtais 3 % den OTI faoi 2023 agus go bhfanfaidh sé faoi bhun 3 % den OTI thar thréimhse ionchasach an Chláir. De réir an Chláir, meastar go dtiocfaidh laghdú ar chóimheas fiachais ghinearálta an rialtais le OTI faoi 2025, go sonrach go dtí 69.5 % in 2024 agus go laghdófar é a thuilleadh go 68 % in 2025. Ar bhonn anailís an Choimisiúin, is cosúil go bhfuil rioscaí maidir le hinbhuanaitheacht fiachais ard sa mheántéarma.

(21)Tá maoiniú poiblí an chórais sláinte faoi bhun mheán an Aontais (72.8 % in 2019 i gcomparáid le 79.7 % san Aontas). Meastar, áfach, go dtiocfaidh méadú 1.5 pointe céatadáin den OTI ar an gcaiteachas ar chúram sláinte idir 2019 agus 2070 agus tiocfaidh méadú faoi 2055 ar chostais cúraim fhadtéarmaigh. Chomh maith leis na saincheisteanna maidir le hinrochtaineacht cúraim fhadtéarmaigh agus cúraim fhadtéarmaigh a chumhdaítear go maith sa phlean téarnaimh agus athléimneachta, tá rioscaí arda maidir le hinbhuanaitheacht fhioscach ag bagairt ar an tSlóivéin sa mheántéarma agus san fhadtéarma, rud a spreagtar i ngeall ar chaiteachas a bhaineann le daonra atá ag dul in aois. Tá tús curtha ag an tír le hathchóirithe cuimsitheacha ar chúram sláinte agus ar chúram fadtéarmach le blianta beaga anuas. Cuirfear chun feidhme iad i roinnt céimeanna agus leathnófar den chuid is mó rochtain ar sheirbhísí ardcháilíochta agus feabhsófar cearta sóisialta agus an cuimsiú sóisialta. Cé go gcuirfear brú breise ar an airgeadas poiblí leis sin, beidh sé ríthábhachtach don tSlóivéin tacar beart a chur ar aghaidh lena mbunófar bonn ioncaim cobhsaí nach mbainfidh an taca den chothromaíocht fhioscach sa mheántéarma agus san fhadtéarma.

(22)An 11 Márta 2022, ghlac an Tionól Náisiúnta le hathruithe ar an dlí maidir le cáin ioncaim phearsanta a meastar go mbeidh tionchar diúltach buiséadach incriminteach 0.4 % acu in 2022, 0.3 % in 2023, 0.3 % in 2024 agus 0.3 % in 2025. Léirítear le hionsamhlúcháin ó Chomhairle Fhioscach na Slóivéine go bhféadfadh na ciorruithe ar cháin ioncaim phearsanta an fiachas poiblí a mhéadú idir 4 agus 14 phointe céatadáin den OTI sa mheántéarma. Níor moladh aon bheart cúitimh go dtí seo, cé go bhfuil deis shuntasach ann ioncam cánach a mhéadú sa tSlóivéin. Mar shampla, d’fhéadfadh an tSlóivéin níos mó ioncaim a ghiniúint ó chánachas comhshaoil, e.g. trí dheireadh a chur le fóirdheontais atá díobhálach don chomhshaol (amhail an aisíocaíocht ar dhleacht mháil ar iompar tráchtála), cánacha fuinnimh a innéacsú nó muirir acharbhunaithe a thabhairt isteach do ghluaisteáin phríobháideacha. Foinse eile ioncaim a d’fhéadfadh a bheith ann ná cánacha athfhillteacha níos airde fós ar mhaoin dhochorraithe toisc go bhfuil an t‑ioncam atá ann faoi láthair sách íseal sa tSlóivéin (0.5 % den OTI i gcomparáid le 1.2 % den OTI de réir mheán an Aontais). Agus luachanna réadmhaoine a thabhairt i gcomhréir le luachanna margaidh agus feidhmíocht fuinnimh foirgneamh a chur san áireamh, d’fhéadfadh é sin bheith ina spreagadh don fhás, neamhionannas a laghdú agus éifeachtúlacht fuinnimh a chur chun cinn.

(23)I gcomhréir le hAirteagal 19(3), pointe (b), agus Iarscríbhinn V, critéar 2.2, a ghabhann le Rialachán (AE) 2021/241, áirítear sa phlean téarnaimh agus athléimneachta tacar fairsing athchóirithe agus infheistíochtaí a threisíonn a chéile agus atá le cur chun feidhme faoi 2026. Cuidíonn siad sin le dul i ngleic leis na dúshláin eacnamaíocha agus shóisialta ar fad nó le fothacar suntasach de na dúshláin eacnamaíocha agus shóisialta a leagtar amach sna moltaí tírshonracha a dhírigh an Chomhairle ar an tSlóivéin sa Seimeastar Eorpach in 2019 agus 2020, chomh maith le haon mholtaí a bhaineann go sonrach le tír faoi leith a eisíodh go dtí an dáta a ghlacfar plean. Go háirithe, tugann an plean freagairt oiriúnach do tacar mór dúshlán eacnamaíoch, sóisialta agus comhshaoil atá os comhair na Slóivéine. Leis an bplean, tugtar isteach athchóirithe agus infheistíochtaí lena dtugtar aghaidh ar fhothacar suntasach de na dúshláin a sainaithníodh sna moltaí tírshonracha don tSlóivéin mar chuid den Seimeastar Eorpach. Go háirithe, tugtar aghaidh sa phlean ar dhúshláin a bhaineann le beartais fhioscacha agus le hairgeadas poiblí, le líontáin sábhála sóisialta, le fostaíocht agus gnóthaí sóisialta, le timpeallacht an ghnó agus le hinfheistíochtaí in T&F, agus leis an aistriú glas agus digiteach.

(24)Meastar go gcuideoidh cur chun feidhme phlean téarnaimh agus athléimneachta na Slóivéine le tuilleadh dul chun cinn a dhéanamh maidir leis an aistriú glas agus digiteach. Is é atá sna bearta chun tacú le cuspóirí aeráide sa tSlóivéin 42.4 % de leithdháileadh iomlán an phlean, agus is é atá sna bearta lena dtugtar tacaíocht do chuspóirí digiteacha agus 21.4 % de leithdháileadh iomlán an phlean. Le cur chun feidhme iomlán an phlean téarnaimh agus athléimneachta, i gcomhréir leis na garspriocanna agus na spriocanna ábhartha, cuideofar leis an tSlóivéin teacht slán go pras ó iarmhairtí ghéarchéim COVID‑19, agus a teacht aniar a neartú ag an am céanna. Is den tábhacht é go bhfuil na comhpháirtithe sóisialta agus na páirtithe leasmhara ábhartha eile rannpháirteach go córasach i gcónaí chun an plean téarnaimh agus athléimneachta a chur chun feidhme go rathúil, chomh maith le beartais eacnamaíocha agus fostaíochta eile a théann níos faide ná an plean, chun a áirithiú go mbeidh úinéireacht leathan ar an gclár oibre foriomlán beartais.